**MILANA VLAOVIĆ O ŽENAMA S RAKOM DOJKE: “PSIHOLOŠKI I SOCIJALNI FAKTORI BITNO UTJEČU NA OPORAVAK I KVALITETU ŽIVOTA“**

**„Žene maknite se od kroničnog stresa, odnosa i ljudi koji ga donose koliko god je to moguće.“** – ovim riječima započela je Milana Vlaović svoj govor na predstavljanju donatorske kampanje udruge Sve za nju, naziva ***Misli na sebe. Misli na nju****.* Dugogodišnja psihoterapeutkinja ove Udruge stručnim je savjetima pomogla brojnim ženama koje su prolazile kroj najteže životno razdoblje, a ističe ono najvažnije: **“U Udruzi pomažemo ženama da prihvate bolest i žive što mirnijim i opuštenijim životom. Najviše radimo na promjeni njihove percepcije bolesti i stanja u kojem se nalaze jer upravo psihološki i socijalni faktori bitno utječu na oporavak i kvalitetu života.”**

Na samom početku mjeseca listopada koji predstavlja simbol borbe protiv raka dojke, udruga Sve za nju započela je kampanju *Misli na sebe. Misli na nju.* kako bi podsjetila žene da prevenirati rak mogu same, već danas. Album fotografija poznatih dama Ive Šarić, Antonije Stupar Jurkin, Barbare Nole i Ankice Dobrić tako nas je upoznao s posebno dizajniranim ručnicima s porukom THINK PINK – *misli na sebe i pregledaj se* koji su u proteklih samo nekoliko dana osvojili srca diljem Hrvatske.

**“Samopregled koji život znači mnoge žene nažalost ne čine redovito. Ušivene poruke na ovim posebno dizajniranim ručnicima podsjećaju ih da to čine što češće.”** – istaknula je idejna začetnica donatorske kampanje Nina Andrijanić te dodala: **“Ručnici izrazito mekane teksture s kristalčićima, u rozoj, zelenoj, sivoj i bijeloj boji različitih dimenzija tijekom listopada i studenog mogu se pronaći po posebnim cijenama već od 19,99 kn. Prodavat će se diljem Hrvatske u svim većim trgovačkim centrima Konzuma, Peveca, Interspara, Kauflanda i KTC-a. Kupnjom svakog ručnika također ostvarujemo 20% popusta na UZV dojki, tumorski marker te mamografiju u poliklinici Medikol što predstavlja još jedan dodatni poticaj na pregled.”**

Na rad udruge Sve za nju osvrnuo se i dugogodišnji ambassador Bruno Šimleša: **“Jako je važno napomenuti da je i muškarcima i ženama u istoj mjeri potrebna stručna psihološka pomoć. Često okolina ima najbolje moguće namjere, ali ne znaju uvijek te dobre namjere primijeniti u praksi. To je još jedan jako važan aspekt Udruge.”**

Donacijska sredstva prikupljena kampanjom Udruga će iskoristiti za svoju najvažniju misiju koju uspješno obavlja već godinama, a to je pružanje stručne psihološke pomoći oboljelim ženama.

**“Udruga žena oboljelih i liječenih od raka dojke *Sve za nju* proteklih godina u kontinuitetu provodi programe važne za oboljele žene, članove obitelji, zdravstveni sustav i zajednicu kroz projekte prevencije i ranog otkrivanja raka u ženskoj populaciji. Samo tijekom 2018. pružili smo svojim korisnicama oko 1600 individualnih savjetovanja, organizirali 113 različitih predavanja, radionica i edukacija na kojima je zabilježeno 1480 dolazaka.”** – istaknula je voditeljica Centra za psihološku pomoć SVE za NJU Ljiljana Vukota te dodala: **“Zahvaljujemo Nini Andrijanić koja je osmislila projekt i odabrala upravo SVE za NJU kao primatelja donacije. Psihološka podrška je dio potpornoga liječenja i sretni smo što možemo pružiti pomoć ženama kroz razdoblje života prepuno tjelesnog i psihološkog stresa. Hvala svima koji će kupnjom ručnika pomoći radu Centra te misliti na sebe i nju.”**

Koliko je potpora obitelji, prijatelja, ali i cijelog društva važna oboljelim ženama otkrila je Ljiljana Pranjić koja se proteklih 19 godina liječi od raka dojke. **“U tom vremenskom periodu prošla sam šest karcinoma, bezbroj operacija i četiri velike kemoterapije. No, ja sam živa i uživam u životu. Vjerujem da nas liječi medicina ali ima toliko drugih faktora koji su važni, a jedan od njih je srediti svoju glavu i svoje misli. Na sreću ova Udruga pruža besplatnu psihološku pomoć za sve oboljele. Iz iskustva tvrdim da nema potpunog iscjeljenja sve dok se osoba sama ne posloži i to uz profesionalnu i stručnu pomoć.”**

Ručnici s porukom THINK PINK – *misli na sebe i pregledaj se* tijekom listopada i studenog mogu se pronaći u svim većim trgovačkim lancima po posebnim cijenama već od 19,99 kuna. Budite dijelom ove kampanje kojom zajedno gradimo zdraviju i ljepšu budućnost.